Te ora nuu kuan koo sa nuu jin ndatnaꞌa sa ja jin kakan‑taꞌvi sa nuu Suꞌsi ma,
te ni kenda in suchi siꞌi ja yinee ñaꞌa in tachi,
te chukan kúu ja ndaka jinitnuni i nawa ko kuu ma,
te káxtnuꞌu i nuu ñayii ma.
Chukan kúu ja kuaꞌa xeen xuꞌun ni ka yo niꞌi tee xi‑nuu ni yo jinukuechi i ma.
Suchi yaꞌa,
ni ndikin ñaꞌa i ja kuan koo sa jiꞌin Pablo ma,
te káyuꞌu i káꞌan i:
―‍Tee yaꞌa chi tee ka jinukuechi nuu Suꞌsi iya iyo onde sukun ma ka kuu de,
te ka kaxtnuꞌu de nuu ni ichi naxe jin ndaniꞌi taꞌvi o ma ―‍kúu i káꞌan i.
Sukan ni yo kuu i kuaꞌa kivi,
te ni kuñaña Pablo ma,
te ni ndakokuiñi de,
te ni ndonda de nuu tachi yinee i ma,
te jiñaꞌa de:
―‍Ja maa Jesucristo ma,
te tátnuni ri ja xndoo ro suchi yaꞌa ―‍kúu de jiñaꞌa de.
Te maa ora yukan‑ni,
te ni xndoo tachi ma suchi siꞌi yukan ma.
Nuu ni ka jini tee xi‑nuu jinukuechi i ma ja masu na xuꞌun keneꞌe‑ka i ja jin niꞌi de ma,
sani te ni ka tnii de Pablo ma jiꞌin Silas ma,
te ka ñuꞌu de tee ma ichi nuu keꞌe veꞌe tniñu ma nuu ka iyo tee ka netniñu ma.
Ni ka jan xsiaꞌa de tee ma nuu tee ka jaꞌnde tniñu ma,
te ka jiñaꞌa de:
―‍Tee yaꞌa chi tee judío ma ka kuu de,
te ve koo de ka skaꞌan de ñayii ñuu o ya,
te ka kaxtnuꞌu de ja jin saꞌa o sukan ka saꞌa de ma,
tnaꞌa ja masu iyo ja jin saꞌa yoꞌo ja ka kuu o ñayii ñuu Roma a ―‍ka kuu de ka jiñaꞌa de.
Sani te ñayii ma,
ni ka ndakiti ini i nuu Pablo ma jiꞌin nuu Silas ma,
te tee ka jaꞌnde tniñu ma,
ni ka tatnuni de ja jin tava i saꞌma Pablo ma jiꞌin Silas ma te jin kani i de.
Ni jinu ni ka kani xeen i de ma,
sani te ni ka chinee i de vekaa ma,
te ni ka tatnuni i nuu tee jito yeꞌe vekaa ma ja ko koto vavaꞌa de nasa ke koo tee ma.
Ja ni jinisoꞌo de sukan ni ka tatnuni de ma,
ni jan xsiaꞌa de Pablo ma jiꞌin Silas ma onde kuan kivi‑ka ini vekaa ma,
te ni chinee de jaꞌa tee ma sasava in vitu,
te ni ndachutnaꞌa vaꞌa de tnu,
sukan‑vaꞌa jin kinee vaꞌa jaꞌa de ma,
te ma kuu jin ke koo de.
Nuu ve kuu sava ñuu ma,
Pablo ma jiꞌin Silas ma,
ka jikan‑taꞌvi de nuu Suꞌsi ma,
te ka jita de ja ka ndachiñuꞌu de ya,
te tee ka yinee vekaa ma,
ka ninisoꞌo de.
Sani te ni kejaꞌa tnaa xen‑xeen,
te ni‑kaꞌnu vekaa ma ni jaja niꞌni xen‑xeen.
Sani te ni ka ndanune ndaka yeꞌe vekaa ma,
te ndaka yoꞌo kaa ka nuꞌni ñayii ka yinee vekaa ma chi ni ka kun‑neꞌne i.
Sani te ni ndoto tee jito vekaa ma,
te ja ni jini de ja ndaka yeꞌe vekaa ma ni ka ndanune ma,
te ni tava de yuchi kúu espada ndiso de ma,
ja kaꞌni de maa de nkuu,
vaa jani ini de ja ndaka ñayii ka yinee vekaa ma,
jâ ni ka jinu i kuan koo i.
Sani te Pablo ma,
ni kayuꞌu niniꞌi de,
te jiñaꞌa de:
―‍Máko saꞌa ni maa ni ja uꞌvi,
vaa ndaka sa ka iyo yaꞌa ―‍kúu de jiñaꞌa de.
Sani te tee jito yeꞌe vekaa ma,
ni jikan de ja jin xnduꞌva i in ñuꞌu.
Sani te ni kivi kunu de nuu ka iyo tee ma,
te niꞌi niꞌi‑nka de ni jinkoo jiti de nuu jaꞌa Pablo ma jiꞌin Silas ma.
Sani te ni ndeneꞌe de tee ma,
te ni jikan‑tnuꞌu de tee ma,
te jiñaꞌa de:
―‍Ndijin,
¿nawa saꞌa sa ja kuu kaku sa nuu tnundoꞌo tnuneni yaꞌa?
―‍kúu de jiñaꞌa de.
Sani te ka jiñaꞌa Pablo ma jiꞌin Silas ma:
―‍Kandija ni ja Jesucristo ma kúu Suꞌsi Iya Tátnuni ma,
te jin kaku ni jiꞌin ñayii veꞌe ni ma,
te jin ndaniꞌi taꞌvi ni ―‍ka kuu de ka jiñaꞌa de.
Sani te ni ka kaxtnuꞌu Pablo ma jiꞌin Silas ma tnuꞌu Iya Tátnuni ma nuu de,
jiꞌin nuu ndaka‑ka ñayii veꞌe de ma.
Te maa ora yukan,
maa jakuaa yukan,
te tee jito vekaa ma,
ni jeka de Pablo ma jiꞌin Silas ma,
sukan‑vaꞌa ndakate de nuu ni ka tnakueꞌe tee ma.
Sani te maa jakuaa yukan,
te ni ka jandute ndaka de veꞌe de ma.
Te tee jito vekaa ma,
ni chiꞌi de Pablo ma jiꞌin Silas ma veꞌe de ma,
te ni sunkoo de tee ma nuu mesa ma,
vaa iyo sii ini xeen de ja ndaka de veꞌe de ma ni ka kandija Suꞌsi ma,
te ni ka jaa ni ka jiꞌi ndaka de ja iyo tuꞌva ma.
Nuu jâ ni ndii ma,
ni ka tetniñu tee ka jaꞌnde tniñu ma tee ka kuu ndajaꞌa ma ja jin koo de jin kuñaꞌa de tee jito yeꞌe vekaa ma ja keneꞌe de Pablo ma jiꞌin Silas ma.
Te tee jito yeꞌe vekaa ma,
ni ndakuñaꞌa de Pablo ma saꞌa:
―‍Tee ka jaꞌnde tniñu ma,
ni ka tatnuni de ja xsiaa ñaꞌa sa.
Te vitna,
te ke koo ni,
te kuán koo sii ini ni ―‍kúu de jiñaꞌa de.
Kovaa Pablo ma,
jiñaꞌa de nuu tee ka kuu ndajaꞌa ma:
―‍Ni ka kani ñaꞌa de nuu ndaka ñayii ma,
te ni ka chinee vaꞌa ñaꞌa de vekaa a,
te ñatuu ni ka saꞌa ndaa de ja jin kaꞌnde de tniñu sa a,
te vitna ja tee ñuu Roma a ka kuu tna sa.
¿Te ka kuni de ja jin keneꞌe yuꞌu ñaꞌa de?
Masu kuu,
nú masu ja onde ki koo maa de ja jin keneꞌe ñaꞌa de vekaa a ―‍kúu de jiñaꞌa de.
Sani te tee ka kuu ndajaꞌa ma,
ni jan koo de ni ka ndakuñaꞌa de nuu tee ka jaꞌnde tniñu ma,
te tee yaꞌa chi ni ka yuꞌu de ja ni ka jinisoꞌo de ja Pablo ma jiꞌin Silas ma,
tee ñuu Roma ma ka kuu de ma.
Te ni ki koo de,
te ni ka keneꞌe de tee ma vekaa ma,
te vivii ka jiñaꞌa de nuu tee ma ja na jin ke koo de ñuu yukan.
Sani te ni ka ke koo de vekaa ma,
te ni jan koo de veꞌe ñaꞌa kúu Lidia ma ni ka jan koto de ndaka‑ka ñayii ni ka nduu saꞌya Suꞌsi ma.
Te ni ka ndakaꞌan‑soꞌo‑ka de nuu ndaka i ma sukan jin ko saꞌa jin ko kuu i nuu Suꞌsi ma.
Sani te kuan koo de‑ni.